KIRJALLINEN KYSYMYS P-1544/01 esittäjä(t): Raina Echerer (Verts/ALE) komissiolle. Asetus tilaajayhteyksien eriytetystä tarjoamisesta ja tilanne Itävallassa.



Virallinen lehti nro 340 E , 04/12/2001 s. 0237 - 0238



KIRJALLINEN KYSYMYS P-1544/01 esittäjä(t): Raina Echerer (Verts/ALE) komissiolle (14. toukokuuta 2001) Aihe: Asetus tilaajayhteyksien eriytetystä tarjoamisesta ja tilanne Itävallassa Tilaajayhteyksien eriytettyä tarjoamista koskeva asetus (EY) N:o 2887/2000(1), joka annettiin 18. joulukuuta 2000, tuli voimaan 2. tammikuuta 2001. Asetus on kaikilta osiltaan velvoittava ja sitä sovelletaan unionin kaikissa jäsenvaltioissa. Sen tavoitteena oli tasapuolisen kilpailun luominen paikallisverkkojen internetpalveluissa. Kussakin valtiossa nimetyltä operaattorilta - Itävallassa Telekom Austrialta - edellytetään tämän tavoitteen mukaista tarjontaa. Itävallasta saatujen tietojen mukaan Telekom Austria ei toimi asetuksen mukaisesti. Se ei vieläkään tarjoa tilaajayhteyksiä riittävän eriytetysti ja käyttöoikeudet saaneiden henkilöiden on edelleen maksettava palvelujen tarjoamisen kannalta tarpeettomista verkkoelementeistä tai -palveluista. Tilaajayhteyksien tarjoaminen on hallinnollisesti ja teknisesti liian aikaa vievää ja monimutkaista. Yhteyksien hankkijoilla ei ole riittävästi vaihtoehtoja rinnakkain sijoittamista varten. Hintoja ei määrätä vieläkään todellisten kustannusten mukaisesti eikä laskutus ole riittävän avointa. Henkilöiden, joilla on heikot taloudelliset edellytykset, on edelleen vaikea hankkia tilaajayhteyttä. Mistä komissio saa tietoja tilanteesta Itävallassa? Voiko komissio olla varma, että se saa objektiivisen arvion Itävallan tilanteesta? Miten komissio aikoo toimia, jotta asetusta sovellettaisiin kokonaisuudessaan Itävallassa? (1) EYVL L 336, 30.12.2000, s. 4. Erkki Liikasen komission puolesta antama vastaus (21. kesäkuuta 2001) Parlamentin ja neuvoston 18. joulukuuta 2000 antaman tilaajayhteyksien eriytettyä tarjontaa koskevan asetuksen (EY) N:o 2887/2000(1) 3 artiklan 1 kohdan mukaan ilmoitettujen operaattorien on julkaistava 31. päivästä joulukuuta 2000 alkaen viitetarjous tilaajayhteyksien ja niihin liittyvien toimintojen, joihin on kuuluttava ainakin liitteessä luetellut palvelut, eriytetystä tarjoamisesta sekä pidettävä viitetarjous ajan tasalla. Tarjouksen on oltava riittävän eriytetty, jotta käyttöoikeuden saaneen ei tarvitse maksaa palvelujensa tarjoamisen kannalta tarpeettomista verkkoelementeistä tai -palveluista, ja tarjoukseen on sisällyttävä kuvaus tarjouksen osatekijöistä sekä tarjouksen ehdot, hinnoittelutiedot mukaan luettuina. Telekom Austria (TA), jolla on ilmoitettu olevan huomattava markkina-asema Itävallan yhteysmarkkinoilla, on luovuttanut kansalliselle sääntelyviranomaiselle 22. marraskuuta 2000 viitetarjouksen, joka on nähtävissä myös kansallisen sääntelyviranomaisen verkkosivulla(2). TA:n viitetarjous ei kuitenkaan toistaiseksi sisällä tilaajayhteyksien rinnakkaiskäyttöoikeutta. Tämän vuoksi tämän vakiintuneen operaattorin olisikin muutettava tarjoustaan vastaamaan asetuksen määräyksiä. Sääntelyviranomainen on kehottanut Telekom Austriaa muuttamaan tarjoustaan 31. toukokuuta 2001 mennessä. Toistaiseksi palveluntarjoajat näyttäisivät voivan käyttää tilaajayhteyksien laajakaista-aluetta seuraavasti: televiestinnän valvontalautakunnan 12. maaliskuuta 2001 tekemän päätöksen mukaan palveluntarjoajilla on tilaajayhteyksien täysin eriytetty käyttöoikeus. Päätös koskee myös tarvittavia oikeuksia rinnakkain sijoittamiseen. Rinnakkain sijoittamisen hinnoittelun on perustuttava todellisiin kustannuksiin. Lisäksi TA ja Itävallan Internet-palveluntarjoajien yhdistys ISPA ovat sopineet TA:n Internet-palveluntarjoajille myöntämästä vakioalennuksesta. TA ilmoittaa verkkosivuillaan myös sen tilaajayhteyksien ADSL-palvelun käyttöä koskevasta vakioalennuksesta. Komission saamien tietojen mukaan yksikään Internet-palveluntarjoaja ei ole vielä pyytänyt TA:lta tilaajayhteyksien rinnakkaiskäyttöoikeutta tai aloittanut riitojenratkaisumenettelyä kansallisen sääntelyviranomaisen välityksellä. Itävallan tilannetta koskevat tiedot perustuvat kansallisen sääntelyviranomaisen verkkosivuilla julkisesti saatavilla oleviin tietoihin, Itävallan sääntelyviranomaiselta suoraan saatuihin tietoihin ja Itävallan ONP-komiteaedustajan säännöllisesti antamiin tietoihin. Komissio seuraa hyvin tiiviisti nykyisen lainsäädännön yleistä täytäntöönpanoa ja on tietoinen hinnoitteluun ja rinnakkain sijoittamiseen monissa jäsenvaltioissa liittyvistä monimutkaisista kysymyksistä. Se jatkaa tilaajayhteyksien eriyttämiseen liittyvien määräyksien tarkkailua jäsenvaltioissa tiiviissä yhteistyössä operaattorien ja palveluntarjoajien kanssa ja pyrkii edistämään eriyttämistä koko yhteisön alueella. Asiasta vastaava komission jäsen antoi teollisuus-, tutkimus- ja energiakomitealle selonteon tilaajayhteyksien erittämistä koskevan asetuksen täytäntöönpanosta 12. kesäkuuta 2001. Komissio pyytää kiinnittämään huomiota valitukseen, joka koskee sitä, että rinnakkaiskäyttöoikeudet on Itävallassa jätetty panematta täytäntöön. Komissio käsittelee tämän valituksen sisäisen työjärjestyksensä mukaisesti. (1) EYVL L 336, 30.12.2000. (2) http://www.rtr.at/.